Hanne-Vibeke Holst verður at hoyra í Norðurlandahúsinum mánakvøldið 11. mai 2009 klokkan 19: 30. Tað eru Javnstøðunevndin og Demokratia, ið skipa fyri donsku rithøvundavitjanini. 100 ára haldið hjá Tórshavnar kommunu er stuðul, eftir sum 100 ár eru liðin síðani kvinnur í kommununi fyrstu ferð nýttu rættin at velja og vit fyrstu ferð kundu tosa um eina fólkavalda kommunu. Tað var á kommunuvalinum 27. november 1908. Valda býráðið, allir menn, tók við 1. januar 1909. Hetta er støðið undir 100 ára haldinum hjá Tórshavnar kommunu. Í tíðindaskrivi ynskja Javnstøðunevndin og Demokratia at skapa breiðan áhuga fyri javnstøðu og fyri týdninginum av javnstøðu í politikki og í samfelagnum. Tiltakið hjá Javnstøðunevndini og Demokratia byrjar við, at Hanne-Vibeke Holst hevur framløgu um sítt skaldverk. Síðani verður sofaprát, har Brynhild Thomsen, blaðstjóri á Dimmalætting, hevur samrøðu við Hanne-Vibeke Holst. Eisini verður høvi at hoyra eina kvinnurtrio KATA og kvinnukórið Cantabile syngja undir leiðslu av Unn Paturson. Atgongumerkini kosta 100 kr. og kunnu keypast á heimasíðuni hjá Norðurlandahúsinum, www. nlh. fo, í Norðurlandahúsinum og á kunningarstovuni. Umframt Tórshavnar kommunu og Eysturkommunu stuðla Norðurlandahúsið og Fuglafjarðar kommuna eisini tiltakinum. Hanne-Vibeke Holst er fødd í 1959. Hon er útbúgvin journalistur og hevur seinastu mongu árini virkað sum skribentur, kjakari og rithøvundi til bøkur, filmar og sjónvarp. Hon er nevndarlimur í fleiri nevndum og í donsku UNESCO-kommissiónini. Eisini er hon Goodwill Ambassador fyri ST-fólkatalsgrunnin UNFPA. Hon tekur javnan lut í almenna kjakinum í Danmark, og leiklutur hennara sum rithøvundi og kjakari hevur ført til eina langa røð av prísum Hon gav út fyrstu ungdómsbókina í 1980, og síðan komu fleiri. Mest kend er hon fyri verkið í trimum pørtum "Kronprinsessen" (2002), "Kongemordet" (2005) og "Dronningeofret" (2009). Her setir Holst fokus á vald, bæði sum politiskt hugtak og í viðurskiftunum millum kynini, í familjuni, á arbeiðsplássinum og annars. Hetta verk hevur fingið sera góð ummæli, og nakrar av bókunum eru eisini gjørdar til film og sjónvarpsrøðir. Fleiri av bókunum eru umsettar til onnur mál, m. a. týskt og hollendskt.